‘મેં અગાઉ કહ્યું તેમ...’ તેની આક્રમકતાથી જરાય વિચલિત થયાવગર પંડિતજીએ કહ્યું, ‘થિયરી તો અનેક છે, પણ તેનાં ઉપર હજારો વર્ષના વહાણાં વાઈ ચૂક્યા છે. એ વખતની ભાષા અલગ હતી, જે આજે સમજવી મુશ્કેલ છે. દેખીતો અર્થ અલગ હોય અને ગર્ભિત અર્થ કંઈક અલગ નીકળે એમ પણ બને. વળી હજારો વર્ષના અંતરાલને લીધે તેના પર ક્યાંક ચિંતનના તો ક્યાંક લોકબાનીમાં કહેવાયેલી વાર્તાઓના, દંતકથાઓના, બદલાતી રૂઢીઓના પડળ લાગી ચૂક્યા છે. કોઈક જો એ સાફ કરે, ઉમેરણને ઓળખીને દૂર કરે અને શુદ્ધ સત્વને બહાર આણે તો શક્ય છે કે એ સિદ્ધાંત પણ હોય’